महिला क्रिकेट टिम छनोट
नेपाल क्रिकेट संघ (क्यान) ले मलेसियामा हुने एसीसी ट्वान्टी–२० महिला च्याम्पियनसिपका लागि रुबिना क्षेत्रीको कप्तानीमा १५ सदस्यीय टोली घोषणा गरेको छ । च्याम्पियनसिप शुक्रबार मलेसियामा सुरु हुँदै छ ।
काठमाडौँ — नेपाल क्रिकेट संघ (क्यान) ले मलेसियामा हुने एसीसी ट्वान्टी–२० महिला च्याम्पियनसिपका लागि रुबिना क्षेत्रीको कप्तानीमा १५ सदस्यीय टोली घोषणा गरेको छ । च्याम्पियनसिप शुक्रबार मलेसियामा सुरु हुँदै छ ।नेपालसहित हङकङ, कुवेत, भुटान र बहराइन समूह ‘बी’ मा छन् । समूह ‘ए’ मा यूएई, आयोजक मलेसिया, ओमान, कतार र सिंगापुर छन् । दुवै समूहका शीर्ष दुई टोली सेमिफाइनल पुग्नेछन् ।फाइनल पुग्ने दुई टोलीले एसिया कप खेल्न पाउनेछन् । नेपालले असार ३ मा पहिलो खेल भुटानविरुद्ध खेल्नेछ । त्यसपछि नेपालले असार ४, ६ र ७ मा क्रमशः कुवेत, बहराइन र हङकङविरुद्ध समूह चरणमा प्रतिस्पर्धा गर्नेछ ।युवा स्पिनर मनिषा उपाध्यायले पहिलोपल्ट टोलीमा परेकी छन् । युगान्डासँग गत महिना घरेलु मैदानमा भएको ट्वान्टी–२० शृंखला खेलेको टोलीबाट हिरन्मयी राय र सरिता मगर अन्तिम टोलीमा परेनन् । १५ वर्षीया हिरन्मयीको ट्राभल डकुमेन्ट बन्न नसक्दा टोलीमा नपरेकी हुन् । उनको स्थानमा गण्डकी प्रदेशकी मनीषाले मौका पाएकी छन् ।अलराउन्डर ममता चौधरीले पुनरागमन गर्दा सरिता टोली बाहिर परिन् । अन्य खेलाडीमा इन्दु बर्मा (उपकप्तान), सीता रानामगर, ज्योति पाण्डे, कविता कुँवर, अस्मिना कर्माचार्य, कविता जोशी, डली भट्ट, विन्दु रावल, संगीता राई, अप्सरी बेगम, काजोल श्रेष्ठ (विकेटकिपर) र सवनम राई छन् । टोलीलाई मंगलबार बिदाइ गरिने कार्यक्रम छ ।